Det blev nok ikke den tur, en 29-årig mand havde forventet, da han lørdag eftermiddag begav sig afsted på gåtur ved Sillerslev på Mors. Pludselig kom en bil kørende med to kvinder og en mand. Den ene kvinde er den 29-åriges ekskæreste, og det kom til meningsudveksling mellem nogle af de fire. - Pludselig fandt den 20-årige mand i bilen et jagtgevær frem og skød ud gennem sideruden op i luften, fortæller vagtchef Ole Vanghøj fra Midt- og Vestjyllands Politi, som fik anmeldelsen kl. 15.17 lørdag. Men det stoppede ikke her. - Herefter skød han i retning af den forurettede, fortæller vagtchefen. De to kvinder fra Mors, og manden fra Mariagerfjord-området, der skød, blev anholdt efter episoden. - Kvinderne er nu løsladt, mens vi undersøger muligheden for en fremstilling af manden i grundlovsforhør søndag, oplyser vagtchefen til TV MIDTVEST. Den 20-årige vil blive sigtet for flere forhold. Blandt andet for besiddelse af farligt våben og for at bringe andre i fare. Vagtchefen fortæller, at der ikke er tale om et banderelateret opgør.
Det udviklede sig dramatisk, da en mand på gåtur pludselig blev beskudt fra en bil.